‘อเบอร์ดีน’เก็บหุ้นกลาง-เล็ก
ชี้จังหวะเหมาะรอเวลาราคาวิ่งฟินันซ่าเฮทริกเกอร์เข้าเป้า7%
10 ส.ค. 2554

ชี้จังหวะเหมาะรอเวลาราคาวิ่งฟินันซ่าเฮทริกเกอร์เข้าเป้า7%
 บลจ.อเบอร์ดีนชี้จังหวะหุ้นใหญ่วิ่ง เป็นโอกาสเก็บหุ้นขนาดกลางเล็ก ราคาไม่แพง ทำใจผลตอบแทนโตไม่ทันดัชนี ฟินันซ่า ได้ใจทริกเกอร์ฟันด์เข้าเป้า 7% 
นายอดิเทพ วรรณพฤกษ์ ประธานเจ้าหน้าที่บริหารฝ่ายการลงทุน (ประเทศไทย) บริษัทหลักทรัพย์จัดการกองทุน (บลจ.) อเบอร์ดีน กล่าวว่า ในช่วงนี้ที่ดัชนีหุ้นตลาดหลักทรัพย์ปรับเพิ่มขึ้นจากแรงซื้อหุ้นขนาดใหญ่ของนักลงทุนต่างชาติ จนทำให้ราคาหุ้นปรับเพิ่มขึ้นอย่างต่อเนื่องนั้น ถือว่าเป็นจังหวะที่ดีสำหรับนักลงทุนที่ต้องการลงทุนในหุ้นขนาดเล็กและขนาดกลาง เนื่องจากราคาหุ้นบริษัทเหล่านี้ยังไม่ปรับเพิ่มขึ้นไปมากเท่ากับหุ้นขนาดใหญ่
“หุ้นขนาดเล็กและขนาดกลางที่มีคนสนใจน้อยกว่า น่าจะเป็นโอกาสที่ดีในการเลือกลงทุน เพราะยังมีส่วนต่างราคาอีกพอสมควรซึ่ง สไตล์การลงทุนของ บลจ.อเบอร์ดีน จะเน้นลงทุนระยะยาวในหุ้นขนาด กลาง อาจจะมีการปรับพอร์ตบ้าง โดยขายหุ้นที่ราคาปรับเพิ่มขึ้นมามากแล้วและทยอยซื้อหุ้นที่ราคายังไม่ปรับเพิ่มขึ้นมาก แต่ต้องยอมรับว่า ในช่วงนี้กองทุนหุ้น โดยเฉพาะกองทุนรวมหุ้นระยะยาว (LTF)ไม่มีเงินสดสำหรับช้อนซื้อหุ้นมากนัก เพราะหลังจากตลาดหุ้นปรับเพิ่มขึ้นทำให้นักลงทุนขายกองทุนออกมาจำนวนมาก” นายอดิเทพ กล่าว
พร้อมกันนี้ นายอดิเทพ ยังกล่าวยอมรับว่า ตั้งแต่ต้นปีที่ผ่านมาผลการดำเนินงานกองทุนหุ้นของ บลจ.อเบอร์ดีน ต่ำกว่ากองทุนที่เน้นลงทุนหุ้นขนาดใหญ่ 
“แต่ต้องระวังไว้ด้วย เพราะนักลงทุนต่างชาติมีหลายแบบ ซึ่งหากเป็นเงินลงทุนจากพวกเฮดจ์ฟันด์และอีทีเอฟ จะเป็นการลงทุนที่ไม่สนใจปัจจัยพื้นฐานเลย เพราะเป็นการลงทุนในประเทศ เพราะฉะนั้นหากมีอะไรเกิดขึ้นหุ้นขนาดใหญ่จะโดนขายทิ้งเป็นกลุ่มแรก” นายอดิเทพ กล่าว
ทั้งนี้ กลุ่มอเบอร์ดีนมีเงินลงทุนในตลาดหุ้นไทยประมาณ 1.5 แสนล้านบาท โดยล่าสุดเข้าลงทุนในธนาคารพาณิชย์แห่งหนึ่งมูลค่า 500 ล้านบาท
นายธีรพันธุ์ จิตตาลาน กรรมการบริหารและประธานเจ้าหน้าที่บริหาร บลจ.ฟินันซ่า กล่าวว่า กองทุนเปิดฟินันซ่า สตาร์ ทริกเกอร์ 7 สามารถทำกำไรได้ตามเป้าหมายที่ตั้งไว้ 7% ภายในเวลา 1 เดือน
“ตลาดหุ้นน่าจะปรับตัวขึ้นได้อีก เพราะฉะนั้น บลจ.ฟินันซ่า จะหาจังหวะในการออกกองทาร์เก็ตฟันด์อีกรอบหนึ่ง” นายธีรพันธุ์ กล่าว
&amp;&lt;2288;